CELEX: 22020D2052
Language: ro
Date: 2020-12-04 00:00:00
Title: Decizia nr. 2/2020 a Comitetului ambasadorilor ACP-UE din 4 decembrie 2020 de modificare a Deciziei nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE [2020/2052]

14.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 420/32
               
            
         DECIZIA nr. 2/2020 A COMITETULUI AMBASADORILOR ACP-UE
         din 4 decembrie 2020
         de modificare a Deciziei nr. 3/2019 a Comitetului ambasadorilor ACP-UE privind adoptarea unor măsuri tranzitorii în temeiul articolului 95 alineatul (4) din Acordul de parteneriat ACP-UE [2020/2052]
         COMITETUL AMBASADORILOR ACP-UE,
         având în vedere Acordul de parteneriat între membrii grupului statelor din Africa, Caraibi și Pacific, pe de o parte, și Comunitatea Europeană și statele membre ale acesteia, pe de altă parte (1) (denumit în continuare „Acordul de parteneriat ACP-UE”), în special articolul 15 alineatul (4) și articolul 16 alineatul (2), coroborate cu articolul 95 alineatul (4),
         întrucât:
         
                     (1)
                  
                  
                     Acordul de parteneriat ACP-UE a fost semnat la Cotonou la 23 iunie 2000 și a intrat în vigoare la 1 aprilie 2003. În conformitate cu Decizia nr. 3/2019 a Comitetului ambasadorilor ACP-UE (2) (denumită în continuare „decizia privind măsurile tranzitorii”), Acordul de parteneriat ACP-UE se aplică până la 31 decembrie 2020.
                  
               
                     (2)
                  
                  
                     În conformitate cu articolul 95 alineatul (4) primul paragraf din Acordul de parteneriat ACP-UE, în septembrie 2018 au început negocierile în vederea încheierii unui nou acord de parteneriat ACP-UE (denumit în continuare „noul acord”). Deoarece noul acord nu va fi pregătit să se aplice la 31 decembrie 2020, data expirării cadrului juridic actual, din cauza, printre altele, a întârzierilor provocate de pandemia de COVID-19, este necesară modificarea deciziei privind măsurile tranzitorii pentru a se prelungi aplicarea prevederilor Acordului de parteneriat ACP-UE până la 30 noiembrie 2021.
                  
               
                     (3)
                  
                  
                     Articolul 95 alineatul (4) al doilea paragraf din Acordul de parteneriat ACP-UE prevede adoptarea de către Consiliul de miniștri ACP-UE a oricăror măsuri tranzitorii care pot fi necesare până la intrarea în vigoare a noului acord.
                  
               
                     (4)
                  
                  
                     În temeiul articolului 15 alineatul (4) din Acordul de parteneriat ACP-UE, la 23 mai 2019 Consiliul de miniștri ACP-UE a delegat Comitetului ambasadorilor ACP-UE competența de a adopta măsurile tranzitorii (3).
                  
               
                     (5)
                  
                  
                     Prin urmare, Comitetul ambasadorilor ACP-UE ar trebui să adopte o decizie, în temeiul articolului 95 alineatul (4) din Acordul de parteneriat ACP-UE, de modificare a Deciziei nr. 3/2019 a Comitetului ambasadorilor ACP-UE privind prelungirea aplicării prevederilor Acordului de parteneriat ACP-UE până la 30 noiembrie 2021 sau până la data intrării în vigoare a noului acord, ori aplicarea cu titlu provizoriu a noului acord între Uniune și statele ACP, oricare dintre acestea survine mai întâi.
                  
               
                     (6)
                  
                  
                     Prevederile Acordului de parteneriat ACP-UE vor continua să se aplice cu scopul de a menține continuitatea relațiilor dintre Uniune și statele membre ale acesteia, pe de o parte și statele ACP, pe de altă parte. În consecință, măsurile tranzitorii modificate nu sunt destinate să modifice Acordul de parteneriat ACP-UE, astfel cum se prevede la articolul 95 alineatul (3) din acesta,
                  
               ADOPTĂ PREZENTA DECIZIE:
         
            Articolul 1
            La articolul 1 din Decizia nr. 3/2019 a Comitetului ambasadorilor ACP-UE, data „31 decembrie 2020” se înlocuiește cu data „30 noiembrie 2021”.
         
         
            Articolul 2
            Prezenta decizie intră în vigoare la 1 ianuarie 2021.
         
         
            Adoptată la Bruxelles, 4 decembrie 2020.
            
               
                  Pentru Consiliul de miniștri ACP-UE
               
               
                  De către Comitetul ambasadorilor ACP-UE
               
               
                  Președintele
               
               Michael CLAUSS
            
         
         
            (1)  JO L 317, 15.12.2000, p. 3. Acordul de parteneriat ACP-UE a fost modificat prin acordul semnat la Luxemburg la 25 iunie 2005 (JO L 209, 11.8.2005, p. 27) și prin acordul semnat la Ouagadougou la 22 iunie 2010 (JO L 287, 4.11.2010, p. 3).
         
            (2)  Decizia nr. 3/2019 a Comitetului ambasadorilor ACP-UE din 17 decembrie 2019 privind adoptarea de măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 1, 3.1.2020, p. 3).
         
            (3)  Decizia nr. 1/2019 a Consiliului de miniștri ACP-UE din 23 mai 2019 în ceea ce privește delegarea de competențe către Comitetul ambasadorilor ACP-UE în ceea ce privește decizia de a adopta măsuri tranzitorii în temeiul articolului 95 alineatul (4) din Acordul de parteneriat ACP-UE (JO L 146, 5.6.2019, p. 114).